»Jorden er flad«, sagde den amerikanske basketballspiller Shaquille O’Neal for nylig i et podcastinterview. Udtalelsen forårsagede en del hovedrysten, men også debat mellem modstandere og tilhængere af synspunktet.

Nu kunne det være blevet opfattet som en vittighed, der blev fremsagt med et glimt i øjet, men ikke desto mindre startede medierne en debat for og imod, om Jorden faktisk er flad. Og flere kendisser begyndte at blande sig i diskussionen.

Udsagnet og debatten var virkelig provokerende for mange, fordi den understreger, hvordan holdning og tro er blevet accepteret i medierne, og hvor nemt man slipper af sted med at slå en streg over århundreders observerbare viden og erstatte den med tilfældige synspunkter.